Svend Erik Hovmand (V), 1999-11-02:
Det sidste er jeg fuldstændig enig med samarbejdsministeren i, og jeg vil i øvrigt gerne sige tak for svarene.
Jeg synes, der var mange positive elementer i dem, specielt når vi taler om dette med Norden og EU, for nu at nævne hr. Frank Dahlgaard en gang til.
Den nordlige dimension er, som jeg opfatter det, en ny dimension i EU-samarbejdet, men sandelig også en dimension i det nordiske samarbejde, som vi har haft gennem en lang årrække, i hvert fald de sidste 5 år, hvor vi fik Nærområdeudvalget etableret.
Lige præcis når vi taler om begrebet den nordlige dimension, taler vi om noget, der er fælles for EU-samarbejdet og for det nordiske samarbejde.
Det berører dem begge to.
Jeg synes, det er helt oplagt, at det nordiske samarbejde, Nordisk Råd skal være entreprenøren, dvs. den, som udfører det praktiske arbejde i et meget stort omfang, når det drejer sig om mellemfolkeligt samarbejde, når det drejer sig om kontakter til parlamentarikere, når det drejer sig om udvikling af offentlige systemer for lande, der har brug for det, og når det drejer sig om embedsmænds uddannelse - for slet ikke at tale om det, som ministeren var inde på, og som jeg synes er fantastisk vigtigt, nemlig udvekslingen mellem kommuner og byer, foreningsliv osv. Her kan det nordiske noget, som er meget værdifuldt, og som også kan tilføre arbejdet med den nordlige dimension noget meget værdifuldt.
Men når jeg bad om ordet her i anden omgang, var det såmænd mere, fordi jeg hæftede mig ved noget, ministeren sagde om Øresundsforbindelsen.
Jeg har her peget på en række problemer, og jeg synes i øvrigt, at der gik for lang tid, inden regeringen fandt ud af, at der var problemer, og hvad det var for nogle problemer.
Man fandt vel, kortlagde vel omkring et halvt hundrede problemkomplekser, hvoraf de 25 kunne klares og de 25 ikke kunne klares, inden broen åbner.
Jeg taler f.eks. om forhåndsgodkendelse for grænseoverskridende fusioner i erhvervslivet, jeg taler om forhåndsgodkendelse og bindende forhåndsbesked i skatteforhold, jeg taler om arbejdsløshedsunderstøttelse og spørgsmålet om pensionsrettigheder og arbejdsmarkedspension, og jeg taler i virkeligheden også om meritoverførsler.
Her er der jo tale om nationale lovgivninger, og det var lige præcis det, man på et meget tidligt tidspunkt fandt ud af i den dansk-svenske embedsmandsgruppe: Man kunne ikke løse problemerne ved lokale løsninger og lokale aftaler i de regionale instanser, amterne osv.
Mange af disse problemløsninger, som nu er tilbage - lukkeloven har også været nævnt - kræver national lovgivning i Danmark og i Sverige, men det betyder sandelig også nordisk lovgivning, for på arbejdsmarkedsområdet er de fleste lovinitiativer jo fællesnordiske.
Man kan ikke lave en arbejdsanvisningsregel, der kun gælder for Sydsverige.
Man er selvfølgelig nødt til at tage hele Sverige med, og hvis man ændrer loven her, gælder den altså for hele Sverige, og så gælder den også for hele Danmark, men så gælder den også for de andre nordiske lande.
Det er af stor betydning, at vi får en fast forbindelse, og den bro betyder meget.
Men den vil faktisk føre endnu mere med sig, og det er sådan set bare det, der er mit budskab, at jeg synes, vi her har været lidt for tilbageholdende med at tage initiativer.
Vi har vidst i 8 år, at den bro skulle komme.
Hvis vi går lidt videre og ser på det mere overordnede samarbejde, som det nu udvikler sig i Østersøregionen, mener jeg, at Norden, de nordiske lande, den nordiske tradition, demokratierne og parlamentarikerne også her kan spille en større rolle.
Når man læser EU-erklæringen fra Köln, er man godt klar over, at det er meget fornuftigt at etablere energisamarbejde, miljøsamarbejde og en lang række andre ting, som der er tale om i Østersørådet.
Men i det nordiske regi har vi jo netop etableret parlamentarisk samarbejde med Rusland, Polen osv. på en række områder som det arktiske samarbejde, Barents-samarbejdet og det parlamentariske samarbejde i Østersøregionen.
Jeg synes, det er meget vigtigt, at man også har det parlamentariske med, når man taler om samarbejde i den nordlige dimension.